แรงขาย “บิ๊กแคป” ท้ายตลาด ฉุด SET บ่ายรูด 18 จุด
SET บ่ายรูด 18 จุด เซ่นแรงขายหุ้นใหญ่ หลังราคาน้ำมันลงต่อเนื่อง และกังวลเฟดปรับขึ้นดอกเบี้ยยืนเหนือระดับ 4% รวมถึงกังวลภาวะเศรษฐกิจถดถอยมากขึ้น
SET บ่ายรูด 18 จุด เซ่นแรงขายหุ้นใหญ่ หลังราคาน้ำมันลงต่อเนื่อง และกังวลเฟดปรับขึ้นดอกเบี้ยยืนเหนือระดับ 4% รวมถึงกังวลภาวะเศรษฐกิจถดถอยมากขึ้น
1 ก.ย. 2565

ผู้สื่อข่าวรายงานว่า ดัชนีตลาดหุ้นไทย ณ เวลา 16:02 น. อยู่ที่ 1,620.79 จุด ลดลง 18.14 จุด หรือ 1.11% สูงสุดที่ 1,640.65 จุด ต่ำสุดที่ 1,617.75 จุด มูลค่าการซื้อขาย 6.71 หมื่นล้านบาท
บล.ฟิลลิป ระบุว่า สำหรับดัชนีภาคบ่ายที่ปรับตัวลงคาดจะถูกกดดันจากราคาน้ำมันดิบที่ปรับตัวลงท่ามกลางความกังวลเศรษฐกิจโลกชะลอตัว
บล.ซีจีเอส-ซีไอเอ็มบี (ประเทศไทย) ระบุว่า แนวโน้มตลาดภาคบ่าย คาดตลาดจะยังเผชิญกับแรงขายทำกำไรในหุ้นขนาดใหญ่อย่างต่อเนื่อง หลังจบ MSCI Rebalancing ไปแล้ว โดยค่าเงินบาทที่อ่อนค่าลงอย่างรวดเร็วทะลุ 36.75 บาท/ดอลลาร์ จะเป็นปัจจัยกดดันให้นักลงทุนต่างชาติขายทำกำไรออกมาในระยะสั้น บวกกับการที่นักลงทุนเริ่มกลับมากังวลการเร่งปรับขึ้นอัตราดอกเบี้ยของทั้งธนาคารกลางยุโรป (ECB) และธนาคารกลางสหรัฐ (Fed) บวกกับตัวเลขเศรษฐกิจที่ออกมาชะลอตัวลงทั้งในจีน สหรัฐและยุโรปก็ทำให้ตลาดกลับมากังวลภาวะเศรษฐกิจถดถอยมากขึ้น จึงเลือกที่จะขายสินทรัพย์เสี่ยงอย่างหุ้นออกไปก่อน ดังนั้นมอง SET มีโอกาสปรับฐานลงในเดือนกันยายนไปที่แนวรับสำคัญที่ 1580-1600 จุด ซึ่งเป็นระดับที่ทางฝ่ายวิจัยแนะนำกลับเข้าทยอยสะสมรอบใหม่ บ่ายมองแนวต้านที่ 1630-1636 จุด และแนวรับที่1620-1614 จุด